訪李公晦山居
作者：劉克莊
朝代：宋

paragraphs: 烏洲在橋北，我僕云路迂。
語僕爾何知，彼有高士廬。
問樵得處所，林樾尤扶疎。
脩竹僅萬箇，古梅非一株。
小畦植蔬果，復有沼可漁。
下馬式籬藩，攝袂循庭除。
不聞雞犬聲，茶烟起庖厨。
伊人道義富，豈比山澤臞。
蕭然蓬蒿中，尚友泗與洙。
古來連雲第，翕赫衆競趨。
漸臺暨郿塢，變滅纔須臾。
聖門不朽事，廼屬陋巷儒。
願君長保此，是亦顔之徒。